Diplomat ble banket opp - Russland beklager
Overfallsmennene utga seg for å være elektrikere og kom seg dermed inn hos nestsjefen for Nederlands Moskva-ambassade Onno Elderenbosch. Deretter gikk de løs på ham, meldte nyhetsbyrået Interfax onsdag med henvisning til sikkerhetskilder. Mennene skrev bokstavene LGBT på et speil i boligen. LGBT står for «lesbian, gay, bisexual and transgender», altså «lesbisk homofil, biseksuell og transperson», og det var tegnet et hjerte rundt bokstavene. Beklagelse - Vi vil uttrykke vår beklagelse over den uheldige hendelsen 15. oktober, da ministerråden ved Nederlands ambassade i Moskva ble slått, het det i en kunngjøring fra det russiske utenriksdepartementet onsdag. Jakten på gjerningsmennene er i gang, het det videre. Elderenbosch har det etter forholdene bra, opplyser Nederlands utenriksminister Frans Timmermans. Diplomaten kom ikke alvorlig til skade og trengte ikke legebehandling. Pågripelser Russland pågrep i september 30 medlemmer av besetningen på Greenpeace-skipet Arctic Sunrise, som aksjonerte mot russisk oljeboring i Arktis. I forrige uke ba nederlenderne om unnskyldning etter at en russisk diplomat i Haag var blitt pågrepet av politiet på bakgrunn av anklager om barnemishandling. Russiske myndigheter mener behandlingen av diplomaten var brudd på Wien-konvensjonen, som gir diplomater immunitet mot rettsforfølgelse. Skulle feire 2013 var året man skulle feire fire tiår med diplomatiske bånd mellom Russland og Nederland. Politiske besøk, kulturelle utvekslinger og handelsoppdrag var på planen. Nå har nederlandske politikere oppfordret kong Willem-Alexander og dronning Máxima til å avlyse det planlagte besøket til Russland neste måned. Parlamentarikeren Sjoerd Sjoerdsma mener 2013 har vært et kriseår for forholdet mellom Nederland og Russland.
Russland beklager at en nederlandsk diplomat er blitt banket opp i sitt hjem i Moskva. Episoden skjer samtidig med at aktivister fra et nederlandsflagget Greenpeaceskip står for retten i Russland.